b'\n_START_ARTICLE_\nZadnji spust po Savi\n_START_PARAGRAPH_\nZadnji spust po Savi je bila odprava s kanuji po reki Savi od Sevnice do Brestanice, ki jo je organiziral sevni\xc5\xa1ki \xc5\xbeupan Kristijan Janc. Odvijala se je v \xc4\x8detrtek, 3. julija 2008. Kon\xc4\x8dala se je tragi\xc4\x8dno s 13 preminulimi. Velja za najhuj\xc5\xa1o nesre\xc4\x8do na vodi v Sloveniji.\n_START_SECTION_\nNamen in na\xc4\x8drt spusta\n_START_PARAGRAPH_\nNamen spusta je bil \xc5\xa1e zadnji\xc4\x8d ogledati si Savo, preden jo ujamejo v pregrado Hidroelektrarne Blanca, se dru\xc5\xbeiti z vsemi, ki so vpeti v projekt gradnje elektrarne in pokazati, da se lahko imajo prijetno. Dejanje bi imelo simbolni pomen, saj po zaprtju prehodnosti reke na Blanci spust ne bo ve\xc4\x8d mo\xc5\xbeen. _NEWLINE_26. junija 2008 je Kristjan Janc poslal Vabilo na zadnji spust po naravni strugi reke Save od Bo\xc5\xa1tanja do Brestanice. V njem je zapisal: \xc2\xbbReka Sava spreminja svojo zunanjo podobo, zato vas vabim, da se \xc5\xa1e zadnji\xc4\x8d, predno jo ujamejo v pregrado Hidroelektrarne Blanca, spustimo po njenem naravnem toku od \xc5\xbeelezni\xc5\xa1kega mostu v \xc5\xa0marju do Brestanice s \xc4\x8dolni. V Savo se bomo spustili z rafti pod \xc5\xbeelezni\xc5\xa1kim mostom v \xc5\xa0marju v \xc4\x8detrtek, 3. julija 2008 ob 16. uri v spremstvu izku\xc5\xa1enih raftarjev in pod nadzorom gasilcev, ki nas bodo spremljali. Vo\xc5\xbenjo bomo kon\xc4\x8dali v Brestanici, kjer bomo nato ob Brestani\xc5\xa1kem ribniku spust primerno zaklju\xc4\x8dili. V Sevnico do na\xc5\xa1ih avtomobilov se bomo vrnili z avtobusom...\xc2\xab Vabilu so se odzvali vsi povabljenci._NEWLINE_Dol\xc5\xbeina na\xc4\x8drtovane poti zna\xc5\xa1a okoli 15 kilometrov. Preveslali naj bi jo pribli\xc5\xbeno v dveh in pol do treh urah. Peljali naj bi se mimo hidroelektrarne Blanca, ki je bila uradno \xc5\xa1e vedno gradbi\xc5\xa1\xc4\x8de. Na gradbi\xc5\xa1\xc4\x8du so v ponedeljek, in sicer prej kot je bilo sprva na\xc4\x8drtovano, minirali za\xc5\xa1\xc4\x8ditni zid. Ta je gradbi\xc5\xa1\xc4\x8de varoval pred vdorom vode. Tako so reko iz struge preusmerili \xc4\x8dez jez in prelivna polja. Pot po naravni strugi reke Save torej ni bila ve\xc4\x8d mogo\xc4\x8da. \xc4\x8ceprav osnovnega namena spusta ni bilo ve\xc4\x8d mo\xc5\xbeno dose\xc4\x8di, so ga nameravali izpeljati. Predstavniki sevni\xc5\xa1ke ob\xc4\x8dine, ki so spust organizirali, so se oglasili na podjetju Hidroelektrarne na spodnji Savi, kjer so jim odlo\xc4\x8dno odsvetovali spust \xc4\x8dez prelivna polja blan\xc5\xa1ke hidroelektrarne.\n_START_SECTION_\nSpust\n_START_PARAGRAPH_\nV \xc4\x8detrtek, 3. julija, so se povabljenci iz kr\xc5\xa1ke ob\xc4\x8dine zbrali ob 15.15h pri gosti\xc5\xa1\xc4\x8du Pe\xc4\x8dnik ob brestani\xc5\xa1kem mostu. Ob pomenkovanju in pija\xc4\x8di so se po\xc4\x8dasi odpravljali proti Sevnici. Tja so \xc5\xa1li z nekaj avtomobili, ki jim je sledil kombi s prikolico in natovorjenimi kanuji. Ti so bili iz podjetja RentA iz \xc4\x8cate\xc5\xbea ob Savi. Zbirali\xc5\xa1\xc4\x8de je bilo pod \xc5\xbeelezni\xc5\xa1kim mostom, kjer se je \xc5\xbee zbrala vsa sevni\xc5\xa1ka ekipa. Med pripravami so se dogovarjali tudi glede obhoda Hidroelektrarne Blanca. Po pri\xc4\x8devanju novinarke Bojane Mavsar je bilo dvakrat ali trikrat sli\xc5\xa1ati opozorilo:\xc2\xa0\xc2\xbbNa Blanci se ustavimo, gremo s \xc4\x8dolni na kopno, potem po drugi strani izza jezu spet nadaljujemo spust!\xc2\xab\xc2\xa0Pri elektrarni jih je pri\xc4\x8dakoval Bogdan Barbi\xc4\x8d, direktor Hidroelektrarn na spodnji Savi. Kristijan Janc je zbral dru\xc5\xa1\xc4\x8dino za skupinsko fotografiranje. Trije udele\xc5\xbeenci, ki so bili odgovorni za \xc4\x8dolne, so s seboj pripeljali tudi re\xc5\xa1ilne jopi\xc4\x8de in jih ponudili, da si jih je vzel, kdor je hotel. Vzela sta si jih dva. Ko so izpluli, se je kombi namenil v smeri Brestanice._NEWLINE_Sevni\xc5\xa1ki \xc4\x8doln je izplul prvi, zraven je kro\xc5\xbeil drugi sevni\xc5\xa1ki \xc4\x8doln, medtem so potniki v kr\xc5\xa1ka \xc4\x8dolna \xc5\xa1e vstopali. Ura je bila 16.20, ko so odrinili. \xc4\x8coln, v katerem je bil Franc Bogovi\xc4\x8d, je \xc5\xbee ob izpljavljanju manj\xc5\xa1i vrtinec obrnil v nasprotno smer \xe2\x80\x93 proti Celju, nakar so kanuisti poprijeli za vesla in \xc4\x8doln obrnili v pravo smer proti Blanci. \xc4\x8colni so krenili s pribli\xc5\xbeno 10-metrsko medsebojno razdaljo. Za njimi se je peljal \xc5\xa1e gasilski \xc4\x8doln z motorjem in \xc5\xa1tirimi ljudmi na krovu._NEWLINE_Pri Radni, kjer Savo pre\xc4\x8dka pe\xc5\xa1 most, je mo\xc4\x8dan re\xc4\x8dni tok zanesel drugi kr\xc5\xa1ki \xc4\x8doln tako, da je bo\xc4\x8dno tre\xc5\xa1\xc4\x8dil v skrajni desni steber mostu in se zlomil. Brodolomci so priplavali na obre\xc5\xbeje. Na pomo\xc4\x8d so jim prisko\xc4\x8dili vesla\xc4\x8di iz prvega kr\xc5\xa1kega \xc4\x8dolna. Iz njega sta potem izstopila Bojana in Uro\xc5\xa1 Bogovi\xc4\x8d, vstopili pa so Sre\xc4\x8dko Ocvirk in \xc5\xa1e nekaj drugih, ki so ostali brez \xc4\x8dolna. Bo\xc5\xbeidar Resnik se je \xc5\xa1e z nekaterimi, ki so ostali na bregu, s kombijem odpeljal do elektrarne. Kr\xc5\xa1ki \xc4\x8doln pa je v spremenjeni zasedbi skupaj s sevni\xc5\xa1kima dvema odveslal proti Blanci. Pot je tako nadaljevalo 21 \xc4\x8dolnarjev od 27 ter \xc5\xa1tiri\xc4\x8dlanska ekipa gasilskega \xc4\x8dolna. Prvi od \xc5\xa1tirih \xc4\x8dolnov je prevozil komaj 1 kilometer poti, ko je moral zaradi nesre\xc4\x8de odnehati._NEWLINE_Blan\xc5\xa1ka elektrarna stoji 8 kilometrov od izhodi\xc5\xa1\xc4\x8dne to\xc4\x8dke kanuistov. Kr\xc5\xa1ki \xc4\x8doln je bil prvi, ki je prispel do elektrarne, za njim sta priplula \xc5\xa1e sevni\xc5\xa1ka. Pred elektrarno sta se sevni\xc5\xa1ki ekipi za\xc4\x8deli pregovarjati, ali naj zapeljejo kar \xc4\x8dez jez ali ne. Jez se je, kakor je kasneje izjavil Goran Rovan, zdel na prvi pogled kakor brzica, podobna tistim na reki Krki. S \xc4\x8dolni naj bi se preprosto zapeljali \xc4\x8deznjo in nadaljevali pot. Medtem ko se je kr\xc5\xa1ki \xc4\x8doln v skladu s predhodnim dogovorom usmeril proti levem bregu, sta si sevni\xc5\xa1ki ekipi zadnji hip premislili in se odpravili proti jezu, za katerim se nahajajo nevarna prelivna polja. Kr\xc4\x8dani so za njimi kri\xc4\x8dali, naj se tudi oni usmerijo proti bregu oziroma naj po\xc4\x8dakajo vsaj toliko \xc4\x8dasa, da sami vidijo od spodaj, kako izgleda. Sevni\xc4\x8dani so se kljub temu zapeljali \xc4\x8dez jez, najprej eden \xc4\x8doln, zatem \xc5\xa1e drugi, vsak v svoje prelivno polje, \xc4\x8dez brzico, visoko kak\xc5\xa1en meter. Sli\xc5\xa1ati je bilo krike, za katere so vesla\xc4\x8di iz kr\xc5\xa1kega \xc4\x8dolna menili, da so posledica navdu\xc5\xa1enja in adrenalina. Tomi Nagli\xc4\x8d je klju\xc4\x8dni trenutek ujel na kamero, v tem \xc4\x8dasu pa so bili Kr\xc4\x8dani \xc5\xbee na kopnem. Kanuja sta se po predvidevanjih bo\xc4\x8dno prevrnila, enega pa se je tudi prelomil. Domneva se, da se je \xc4\x8doln prelomil na previsu jezu. Tam je poseben hrbet, ki se najprej dvigne, zatem pa strmo spusti 6 metrov globoko do betonske plo\xc5\xa1\xc4\x8de prelivnih polj. Razen Ane Janc, ki jo je vodni sunek odnesel \xc4\x8dez sifon, je mo\xc4\x8dan re\xc4\x8dni tok prelivnih polj ljudi pogoltnil in jih premetaval.\n_START_SECTION_\nRe\xc5\xa1evanje in iskanje pogre\xc5\xa1anih\n_START_PARAGRAPH_\nKr\xc4\x8dani so takoj prenesli \xc4\x8doln na spodnjo stran jezu in posku\xc5\xa1ali proti toku pripluti bli\xc5\xbee ponesre\xc4\x8dencem, vendar neuspe\xc5\xa1no. Tudi gasilski \xc4\x8doln se je, ko so videli, da nekaj ni v redu, namenil re\xc5\xa1evat ponesre\xc4\x8dence. V dogovoru s kr\xc5\xa1kim \xc4\x8dolnom, da se spustijo \xc4\x8dez skrajno levi del jezu, saj je na predelu za njem voda najmirnej\xc5\xa1a, so se s polnim plinom pognali \xc4\x8dez in pristali na drugi strani. \xc5\xa0ele od tu so tudi oni zares videli, kaj se dogaja: \xc4\x8doln, ki je ostal cel, je premetavalo gor in dol, v bli\xc5\xbeini so plavala vesla, ljudi prakti\xc4\x8dno ni bilo videti, nato pa so vendarle re\xc5\xa1ili Ano Janc, ki je bila \xc5\xa1e \xc5\xbeiva, in jo prepeljali na kopno. Od tam so se spet vrnili, nakar so iz vode potegnili \xc5\xa1e Vojko Alif in Matejo Konajzler ter tudi njiju eno po eno prepeljali na kopno, vendar za njiju niso vedeli, v kak\xc5\xa1nem stanju sta. Najdene ponesre\xc4\x8dence so \xc5\xbee na \xc4\x8dolnu o\xc5\xbeivljali, zatem pa so jih prepustili \xc4\x8dolnarjem iz Kr\xc5\xa1kega in se vrnili nazaj pred jez. Franc Bogovi\xc4\x8d je medtem tekel preko hidroelektrarne. Upal je, da bi se mogo\xc4\x8de s kablom dalo kako pomagati, vendar se je poskus kon\xc4\x8dal neuspe\xc5\xa1no._NEWLINE_Ob\xc4\x8dani Sevnice so ob 17.32 obvestili Operativno-komunikacijski center Policijske uprave Kr\xc5\xa1ko o nesre\xc4\x8di. Takoj po aktiviranju prostovoljnih in poklicnih gasilcev iz Sevnice so bile aktivirane tudi podvodne re\xc5\xa1evalne slu\xc5\xbebe Vidre Kr\xc5\xa1ko ter slu\xc5\xbebi iz Celja in Velenja, ki sta prispeli nekoliko kasneje. 15 do 20 minut po nesre\xc4\x8di so na kraj nesre\xc4\x8de prispeli re\xc5\xa1evalci in policisti. Za\xc4\x8deli so z o\xc5\xbeivljanjem prvih treh najdenih oseb. Nato pa so jih prepeljali v bolni\xc5\xa1nice. Ano Janc so odpeljali v celjsko, Vojko Alif v novome\xc5\xa1ko, Matejo Konajzler pa v bre\xc5\xbei\xc5\xa1ko. Vojko so \xc5\xbee med prevozom ves \xc4\x8das o\xc5\xbeivljali in je bila brez \xc5\xbeivljenjskih znakov. Po prihodu v Novo mesto so nadaljevali z o\xc5\xbeivljanjem, ki je bilo neuspe\xc5\xa1no. Mateja se je v bre\xc5\xbei\xc5\xa1ki bolni\xc5\xa1nici celo no\xc4\x8d borila za \xc5\xbeivljenje. V petek dopoldne so sporo\xc4\x8dili, da je umrla. Anino zdravstveno stanje je bilo stabilno. V treh urah po nesre\xc4\x8di so v dol\xc5\xbeini do dveh kilometrov iz Save potegnili \xc5\xa1e Bojana Lipov\xc5\xa1ka, Branka Safi\xc4\x8da in Janka Zemljaka. Potaplja\xc4\x8di do takrat niso mogli v vodo, saj je bil tok premo\xc4\x8dan. S potopi so nameravali za\xc4\x8deti ob 22.30, ko naj bi spustili zapornice in ustavili pretok vode \xc4\x8dez jez. Ker pa zapornice \xc5\xa1e niso bile delujo\xc4\x8de, so morali iz Maribora pripeljati hidravli\xc4\x8dni agregat. Z njim so zapornice dvignili, odstranili zagozde in jih do konca spustili. Ob 3. uri zjutraj so lahko prvi potaplja\xc4\x8di od\xc5\xa1li v vodo. Hkrati ob vseh dejavnostih je bila tudi za svojce ponesre\xc4\x8dencev vzpostavljena vsa potrebna pomo\xc4\x8d. Pri akciji je ta dan sodelovalo 35 policistov iz Policijske uprave Kr\xc5\xa1ko, pripadniki posebne policijske enote, vodniki re\xc5\xa1evalnih psov ter policijski helikopter. Kraj nesre\xc4\x8de so obiskali tudi de\xc5\xbeurni preiskovalni sodnik, de\xc5\xbeurni okro\xc5\xbeni dr\xc5\xbeavni to\xc5\xbeilec ter kriminalisti in kriminalisti\xc4\x8dni tehniki, ki so opravili ogled kraja._NEWLINE_V petek, 4. julija, ob 4. zjutraj so tik za prelivnimi polji na\xc5\xa1li prvo truplo, ob 5. in 6. pa \xc5\xa1e dve. To so bili Kristijan Janc, Mihael Metelko in Mitja \xc5\xa0pilek. Pet ljudi je bilo \xc5\xa1e vedno pogre\xc5\xa1anih. Vodja intervencije za podvodno re\xc5\xa1evanje Bogdan \xc5\xa0ajnovi\xc4\x8d je povedal, da je pri akciji sodelovalo 140 ljudi (potaplja\xc4\x8di, policisti, civilna za\xc5\xa1\xc4\x8dita in gasilci) in da so pregledali vseh 5 izto\xc4\x8dnih polj. Del re\xc5\xa1evalnih ekip se je \xc5\xbee popoldne prerazporedil ni\xc5\xbeje ob bregu Save, kjer so opazovali vodno gladino. Potaplja\xc4\x8di so poro\xc4\x8dali, da je voda na mestu nesre\xc4\x8de globoka 10 metrov in da imajo zaradi umazane in dero\xc4\x8de vode te\xc5\xbeave z vidljivostjo, ki je pri gladini zna\xc5\xa1ala 30 centimetrov, na dnu pa so se morali zana\xc5\xa1ati zgolj na otip. Povedali so, da se je na dnu nahajal odvr\xc5\xbeen odpadni gradbeni material, betonski bloki in \xc5\xbeelezne palice, zaradi \xc4\x8desar je bilo potapljanje \xc5\xa1e bolj nevarno. Pod ve\xc4\x8der so re\xc5\xa1evalci privzdignili zapornici in spustili vodni tok z namenom, da bi le-ta prinesel na povr\xc5\xa1je trupla, \xc4\x8de bi bila morebiti zagozdena kje na dnu. Kljub temu ukrepu niso na\xc5\xa1li nobenega izmed pogre\xc5\xa1anih. Nad prizori\xc5\xa1\xc4\x8dem nesre\xc4\x8de je ves \xc4\x8das kro\xc5\xbeil policijski helikopter, kr\xc5\xa1ki gasilci pa so pri Hidroelektrarni Kr\xc5\xa1ko postavili vodno pregrado, kjer so ves \xc4\x8das spremljali naplavine._NEWLINE_V soboto, 5. julija, je v iskalni akciji sodelovalo 175 re\xc5\xa1evalcev. \xc4\x8ceprav je bilo predvideno, da bo akcija trajala le do son\xc4\x8dnega zahoda, so z iskanjem nadaljevali. Policisti so svojcem petih preostalih pogre\xc5\xa1anih oseb odvzeli vzorce DNK, da bi lahko kasneje la\xc5\xbeje izvedli identifikacijo. Ob 20.10 je nekaj 10 metrov od jezu pod prelivnimi polji, potem ko so z gradbeno mehanizacijo poru\xc5\xa1ili del, kjer je pod jezom Sava re\xc5\xa1evalcem najbolj ote\xc5\xbeevala delo, na povr\xc5\xa1je priplavalo truplo Vladimirja Ribi\xc4\x8da. Svojci so truplo tudi identificirali. Zaradi mo\xc5\xbenosti, da je katero izmed trupel odneslo na hrva\xc5\xa1ko stran, je Civilna za\xc5\xa1\xc4\x8dita Republike Slovenije prosila za pomo\xc4\x8d hrva\xc5\xa1ko stran._NEWLINE_6. julija ob 9.30 so 6 kilometrov od elektrarne pri Brestanici s pomo\xc4\x8djo helikopterja in raftarjev v re\xc4\x8dni strugi na\xc5\xa1li truplo Rudolfa Dobnika. Samo 20 minut kasneje ob 9.50 pa so 200 metrov od elektrarne na\xc5\xa1li \xc5\xa1e Bogoslava Peklarja in Ale\xc5\xa1a Logarja. Okoli 19.55 ure je pri vasi Medsave pri Samoboru (Hrva\xc5\xa1ka), na predelu imenovanem Stara obala, brodnik Ivan V. (38 let) na produ pri svojem motornem \xc4\x8dolnu naletel na truplo. Na truplu so bili \xc5\xbee opazni znaki trohnobe. Prepeljano je bilo na Zavod za sudsku medicinu i kriminalistiku v Zagrebu. Slovenski policiti so zaradi velike verjetnosti, da gre za truplo \xc5\xa1e zadnjega pogre\xc5\xa1anega Marjana Kogov\xc5\xa1ka, tja poslali primerjalni vzorec DNK za la\xc5\xbejo identifikacijo._NEWLINE_7. julija so s policijskim helikopterjem \xc5\xa1e enkrat pregledovali ves odsek Save do slovensko-hrva\xc5\xa1ke meje, vse do Jedrske elektrarne Kr\xc5\xa1ko pa so reko opazovali raftarji in kajaka\xc5\xa1i. Iskalno akcijo so nadaljevali vsi razen potaplja\xc4\x8dev, ki jih je vodja re\xc5\xa1evanja Anton Travner pustil na kopnem. Vzrok za to odlo\xc4\x8ditev je bila velika iz\xc4\x8drpanost potaplja\xc4\x8dev, dejstvo, da so do takrat pregledali okoli 90\xc2\xa0% vodne povr\xc5\xa1ine pod jezom in novica s Hrva\xc5\xa1ke. V sosednji dr\xc5\xbeavi ni bilo namre\xc4\x8d takrat nobenega pogre\xc5\xa1anega iz okolice najdi\xc5\xa1\xc4\x8da trupla, pa tudi vi\xc5\xa1ina, te\xc5\xbea in stanje samega trupla sta ustrezala \xc5\xbertvi, ki so jo \xc5\xa1e iskali._NEWLINE_8. julija okoli 10.00 je zagreb\xc5\xa1ka policija obvestila slovenske kolege o rezultatih analize DNK. Ta je potrdila, da je najdeno truplo pripadalo Marjanu Kogov\xc5\xa1ku. Kraj, kjer so ga je brodnik na\xc5\xa1el, je po Savi od slovenske meje oddaljen 6 kilometrov, od blan\xc5\xa1ke hidroelektrarne pa 25 kilometrov._NEWLINE_V celotni re\xc5\xa1evalni akciji je sodelovalo 1040 ljudi, od tega 198 predstavnikov specialnih enot, 140 ljudi iz podvodne re\xc5\xa1evalne slu\xc5\xbebe, 16 raftarjev, 20 kajaka\xc5\xa1ev, 3 jamarji oziroma gorski re\xc5\xa1evalci, 19 kinologov, 447 gasilcev, 39 delavcev v zdravstveni oskrbi in psiholo\xc5\xa1ki pomo\xc4\x8di, 196 policistov, 96 pripadnikov Civilne za\xc5\xa1\xc4\x8dite in delavcev Uprave za za\xc5\xa1\xc4\x8dito in re\xc5\xa1evanje, 64 delavcev gradbi\xc5\xa1\xc4\x8da, posredno pa \xc5\xa1e 122 policistov, ki so skrbeli za logistiko. Nesre\xc4\x8do so preiskovali tudi kriminalisti. V \xc4\x8dasu akcije gradbi\xc5\xa1\xc4\x8de elektrarne ni obratovalo. Z deli so nadaljevali po 8. juliju. Stro\xc5\xa1ki akcije so zna\xc5\xa1ali 28.747 evrov in jih je poravnala Vlada Republike Slovenije. Nekateri ustni viri so navajali, da so bila trupla \xc4\x8disto\xc2\xa0\xc2\xbbpolomljena\xc2\xab. To je bila verjetno posledica udarcev ob gradbeni material in v betonske razbija\xc4\x8de, ki so sestavni del plo\xc5\xa1\xc4\x8dadi na dnu prelivnih polj, slu\xc5\xbeijo pa upo\xc4\x8dasnjevanju hitrih tokov, ki pridejo iz jezu. Po poro\xc4\x8danju spletnega portala Radiotelevizije Slovenije naj bi kr\xc5\xa1ki \xc4\x8doln kot edini prispel na cilj.\n_START_SECTION_\nOdzivi medijev, politikov in drugih\n_START_PARAGRAPH_\nNezgoda je bila \xc5\xa1e isti in naslednji dan novica dneva. V vseh ve\xc4\x8djih \xc4\x8dasopisih ter spletnih novi\xc4\x8darskih straneh je bila objavljena na prvi strani, podobno je bilo tudi pri televizijskih in radijskih informativnih oddajah. Vse dni do konca iskalne akcije (8. julija) so bile osve\xc5\xbeene novice vedno zastopane. Sorazmerno z velikim zanimanjem splo\xc5\xa1ne javnosti so se pojavljali tudi odzivi slovenskega politi\xc4\x8dnega vrha._NEWLINE_\xc5\xbde 1 uro po nesre\xc4\x8di, 3. julija pribli\xc5\xbeno ob 18.30, so na Policijski upravi v Kr\xc5\xa1kem medijem potrdili, da se je na Blanci zgodila nezgoda. Dobre 4 ure kasneje je Generalna policijska uprava iz Ljubljane poro\xc4\x8dala, da poteka na obmo\xc4\x8dju Posavja intenzivna iskalna akcija. V poznih no\xc4\x8dnih urah so na prizori\xc5\xa1\xc4\x8de prihiteli najvi\xc5\xa1ji predstavniki dr\xc5\xbeave in nekaterih politi\xc4\x8dnih strank, med njimi slovenski predsednik Danilo T\xc3\xbcrk, predsednik vlade Janez Jan\xc5\xa1a z ministri Dragutinom Matejem, Andrejem Vizjakom in Karlom Erjavcem, generalni direktor policije Jo\xc5\xbee Rom\xc5\xa1ek, poveljnik Civilne za\xc5\xa1\xc4\x8dite Miran Bogataj in predsednica Liberalne demokracije Slovenije Katarina Kresal._NEWLINE_V petek zjutraj je bila redna novinarska konferenca. V Dr\xc5\xbeavnem zboru so odpovedali vse aktivnosti, v preddverju velike dvorane v parlamentu pa so odprli \xc5\xbealno knjigo. Zaradi \xc5\xbealovanja so bile odpovedane prireditve v Sevnici - zaprti so bili kulturna dvorana, kino, bazen, \xc5\xa1portni dom, \xc5\xa1portna dvorana in mladinski center. Tudi v Ob\xc4\x8dini Kr\xc5\xa1ko so bile odpovedane kulturne in \xc5\xa1portne prireditve, v \xc5\xa0kocjanu pa so odpovedali praznovanje ob\xc4\x8dinskega praznika. Ob 13. uri je bila \xc5\xa1e ena novinarska konferenca in ob 15. uri \xc5\xa1e ena v sejni sobi Ob\xc4\x8dine Sevnica, na kateri so izrekli so\xc5\xbealje svojcem vseh preminulih. V istem prostoru so v soboto odprli \xc5\xa1e \xc5\xbealno knjigo._NEWLINE_7. julija (ponedeljek) je bila ob 15. uri \xc5\xbealna seja v spomin na Kristijana Janca, ki jo je pripravila Slovenska ljudska stranka v Kulturnem domu Kr\xc5\xa1ko. Udele\xc5\xbeili so se je tudi strankarski \xc5\xbeupani, predsednik stranke Bojan \xc5\xa0rot, biv\xc5\xa1i predsednik stranke Janez Podobnik ter vodja strankine poslanske skupine v Dr\xc5\xbeavnem zboru Jakob Prese\xc4\x8dnik. Ob 18. uri je bila v kulturni dvorani Gasilskega doma v Sevnici \xc5\xbealna seja. Prisostvovali so ji svojci umrlih, tudi Ana Janc, edina pre\xc5\xbeivela ponesre\xc4\x8denka, \xc4\x8dlani sevni\xc5\xa1kega ob\xc4\x8dinskega sveta in tudi Janez Jan\xc5\xa1a, France Cukjati, delegacija Dr\xc5\xbeavnega zbora, ministri, \xc5\xbeupani sosednjih ob\xc4\x8din, vodilni nekaterih podjetij, predstavniki dru\xc5\xa1tev in medijev. Po minuti ti\xc5\xa1ine je navzo\xc4\x8dim spregovoril pod\xc5\xbeupan Sre\xc4\x8dko Ocvirk, ki se je tudi udele\xc5\xbeil spusta._NEWLINE_V vseh \xc5\xbeupnijah na obmo\xc4\x8dju Ob\xc4\x8dine Sevnica in tistih, od koder so bile doma \xc5\xbertve, je bil dan molitve. V sevni\xc5\xa1ki \xc5\xbeupnijski cerkvi svetega Nikolaja je potekala ma\xc5\xa1a zadu\xc5\xa1nica, ki sta jo darovala celjski \xc5\xa1kof Anton Stres in novome\xc5\xa1ki \xc5\xa1kof Andrej Glavan._NEWLINE_8. julija je bila ob 13. uri \xc5\xa1e zadnja novinarska konferenca, na kateri so potrdili vseh 13 \xc5\xbertev. Vlada je ta dan razglasila za dan \xc5\xbealovanja. Zastave na poslopjih dr\xc5\xbeavnih ustanov so bile spu\xc5\xa1\xc4\x8dene na pol droga. V dr\xc5\xbeavnem zboru je potekala \xc5\xbealna seja, ki sta se je poleg poslancev udele\xc5\xbeila \xc5\xa1e Janez Jan\xc5\xa1a in Danilo T\xc3\xbcrk. Ob\xc4\x8dina Sevnica je odprla ra\xc4\x8dun za pomo\xc4\x8d svojcem, med katerimi je bilo 22 otrok, od tega 15 nepreskrbljenih oziroma 10 mladoletnih. Preminulih so se spomnili tudi Posavci, ki so po\xc4\x8ditnikovali v turisti\xc4\x8dnem naselju Bu\xc4\x8danje v Nerezinah na otoku Lo\xc5\xa1inj. Na pobudo Slavice Mirt, predsednice sveta Krajevne skupnosti Krmelj je v nerezinski cerkvi potekala sveta ma\xc5\xa1a za pokojne, ki jo je daroval tamkaj\xc5\xa1nji \xc5\xbeupnik Mate \xc5\xbdic in se je je udele\xc5\xbeilo nekaj 10 ljudi, zatem pa je bila v nerezinski knji\xc5\xbenici \xc5\xa1e kratka \xc5\xbealna slovesnost z vpisovanjem v \xc5\xbealno knjigo._NEWLINE_V zahvalo re\xc5\xa1evalcem in drugim, ki so pomembno prispevali k re\xc5\xa1evalni in iskalni akciji, je Danilo T\xc3\xbcrk 14. julija na gradu Brdo pri Kranju podelil odlikovanja. Za tveganja, pogum in hitre odlo\xc4\x8ditve pri re\xc5\xa1evanju in iskanju ponesre\xc4\x8denih na Blanci je z medaljo za hrabrost odlikoval Draga \xc5\xbdnider\xc5\xa1i\xc4\x8da, Ga\xc5\xa1perja Jane\xc5\xbei\xc4\x8da in Podvodno re\xc5\xa1evalno slu\xc5\xbebo Slovenije. Medaljo za zasluge so zaradi povezovanja aktivnosti in organizacije dela pri re\xc5\xa1evanju in iskanju ponesre\xc4\x8denih prejeli Anton Travner, Vladimir Ban, Policijska uprava Kr\xc5\xa1ko ter \xc5\xa0tab civilne za\xc5\xa1\xc4\x8dite za Posavje. Franci Bogovi\xc4\x8d je prejel zavoljo nesebi\xc4\x8dne pomo\xc4\x8di in sodelovanja pri re\xc5\xa1evanju in iskanju ponesre\xc4\x8denih medaljo za \xc4\x8dastno dejanje. \xc5\xa0e isti dan pa je Klub posavskih novinarjev na pobudo Bo\xc5\xa1tjana Colari\xc4\x8da, snemalca televizije Va\xc5\xa1 Kanal iz Novega mesta, poslal Uradu predsednika Republike Slovenije odprto pismo s predlogom odlikovanja Gorana Rovana ter policista Radeta Ivkovi\xc4\x8da, ki sta po\xc5\xbertvovalno re\xc5\xa1evala ponesre\xc4\x8dence in so ju na uradu spregledali._NEWLINE_O nesre\xc4\x8di so poro\xc4\x8dali tudi tuji mediji, med njimi BBC, srbski B92, CNN (novica na spletu je bila med najbolj branimi), spletni portal Hrva\xc5\xa1ke rediotelevizije, portala Index.hr ter Jutranji.hr, italijanska La Repubblica._NEWLINE_Potekala je tudi temeljita analiza dogajanja na Savi, ki bi utegnila prispevati tudi predloge za spremembo obstoje\xc4\x8de zakonodaje. Ob\xc4\x8dini Sevnica in Kr\xc5\xa1ko ter podjetji Infra in Hidroelektrarne na spodnji Savi so ustanovile Ustanovo za pomo\xc4\x8d svojcem nesre\xc4\x8d. Ta je v prvi vrsti pomagala otrokom, ki so izgubili star\xc5\xa1e na Blanci, kasneje pa naj bi se njeno delovanje \xc5\xa1e raz\xc5\xa1irilo. Fundacija naj bi se financirala iz donacij, nasledila pa naj bi ra\xc4\x8dun, ki ga je za pomo\xc4\x8d \xc5\xbertvam odprla Ob\xc4\x8dina Sevnica.\n_START_SECTION_\nVzroki nesre\xc4\x8de\n_START_PARAGRAPH_\nVzrokov nesre\xc4\x8de je ve\xc4\x8d. Minister za gospodarstvo Andrej Vizjak je na dan nesre\xc4\x8de izjavil: \xc2\xbbSkoraj ne morem verjeti, da so \xc5\xa1li ljudje v tako nevaren spust. O\xc4\x8ditno se niso resno pripravili. \xc5\xa0lo je zagotovo za \xc4\x8dlove\xc5\xa1ko napako.\xc2\xab Naslednji dan je to \xc5\xa1e poudaril in zanikal, da bi bili krivi neustrezni varnostni ukrepi na elektrarni._NEWLINE_Najve\xc4\x8dja napaka je bila, da so se peljali po gradbi\xc5\xa1\xc4\x8du, kar je z zakonom prepovedano. Danilo Sabadin, In\xc5\xa1pektor za plovbo po celinskih vodah, ki si je prizori\xc5\xa1\xc4\x8de ogledal dan po nesre\xc4\x8di, je povedal, da je gradbi\xc5\xa1\xc4\x8de zelo veliko, saj se za\xc4\x8dne \xc5\xbee pri Sevnici. \xc4\x8colnarji so pluli po gradbi\xc5\xa1\xc4\x8du, kamor je vsakemu razen zaposlenim vstop prepovedan. Gradbi\xc5\xa1\xc4\x8de se namre\xc4\x8d neprenehoma spreminja, zato se nikoli ne ve, kak\xc5\xa1no je trenutno stanje znotraj. Poleg tega je potrebno upo\xc5\xa1tevati \xc5\xa1e odloke, ki dolo\xc4\x8dajo 500 metrov oddaljeno mejo pribli\xc5\xbeevanja zajezitvam (primer Zbiljskega in Ptujskega jezera)._NEWLINE_Pri plovbi, kakr\xc5\xa1na je bila, je vedno za\xc5\xbeeleno, \xc4\x8de \xc5\xbee ne obvezno, tudi no\xc5\xa1enje re\xc5\xa1ilnih jopi\xc4\x8dev in \xc4\x8delad, \xc4\x8desar nih\xc4\x8de ni imel, razen \xc5\xbee omenjenih izjem. Mo\xc5\xbena napaka je \xc5\xa1e bila verjetno izbira \xc4\x8dolnov. Poliesterski kanuji so namenjeni za mirne, stoje\xc4\x8de vode, medtem ko so za vo\xc5\xbenjo po rekah primernej\xc5\xa1i gumijasti raftarski \xc4\x8dolni, ki so \xc5\xa1ir\xc5\xa1i, imajo manj\xc5\xa1i ugrez, se te\xc5\xbeje prelomijo in vsebujejo sistem za odlivanje vode._NEWLINE_Ne glede na vse to pa velja omeniti \xc5\xa1e neupo\xc5\xa1tevanje dogovora in presli\xc5\xa1ano opozorilo o obhodu elektrarne po kopnem.\n_START_SECTION_\nOdgovornost za dogodek\n_START_PARAGRAPH_\nDr\xc5\xbeavno to\xc5\xbeilstvo je zavrglo ovadbo proti Milanu Jamniku, lastniku kanujev. Bil je osumljen povzro\xc4\x8ditve splo\xc5\xa1ne nevarnosti. To je v javnosti spro\xc5\xbeilo veliko za\xc4\x8dudenja, saj je bil kaznivega dejanja osumljen tisti, ki je posodil kanuje in ne organizator.'